V roku 2019 bolo spolufinancovaných 18 opatrení a v roku 2020 to bolo 22 opatrení. To spolu predstavuje 40 spolufinancovaných akcií za roky 2019 – 2020, všetky vo výške 60 % skutočne vynaložených oprávnených nákladov, plus paušálny príspevok vo výške 7 % oprávnených nákladov. V rokoch 2019 – 2020 bolo udelených 25 grantov mediálnym a komunikačným agentúram na opatrenia zamerané na budovanie povedomia o význame poľnohospodárstva a vidieckych oblastí pre spoločnosť ako celok. Zahŕňali opatrenia s významným nadnárodným prvkom vykonávané mediálnymi spoločnosťami pôsobiacimi v rôznych členských štátoch. Projekty ilustrovali, ako SPP prispieva k plneniu politických priorít Únie a rieši udržateľnosť poľnohospodárstva vo všetkých jeho rozmeroch. Tieto akcie často zahŕňali pedagogické prvky a podujatia na zvýšenie informovanosti o potravinách a poľnohospodárstve, pričom sa vyzdvihovala úloha, ktorú zohráva podpora zo strany EÚ, a význam generačnej výmeny pre daný sektor. Podpora bola poskytnutá aj ôsmim akciám na vnútroštátnej úrovni pod vedením združení výrobcov alebo subjektov so silnými väzbami na poľnohospodársky sektor. Tieto projekty boli zamerané na súčasné a budúce výzvy, ktorým čelí poľnohospodárstvo a vidiecke oblasti EÚ, a na podporu udržateľnosti. Aj na vnútroštátnej úrovni sa okrem iného istá akademická inštitúcia zameriavala na budúce príležitosti pre mladých poľnohospodárov. Združenie pre rozvoj vidieka na úrovni EÚ navyše zorganizovalo cezhraničný projekt zameraný na podporu študentov pri odbornej príprave v oblasti poľnohospodárstva. Okrem toho dve organizácie pôsobiace v oblasti životného prostredia na vnútroštátnej úrovni a jedna na úrovni EÚ získali podporu na opatrenia na zvýšenie informovanosti o otázkach týkajúcich sa ochrany životného prostredia a zachovania biodiverzity v kontexte stratégie „Z farmy na stôl“ a priorít Európskej zelenej dohody. Projekty, ktorým bol udelený grant, často zahŕňali vzdelávaciu zložku zameranú na žiakov, učiteľov a študentov. Tieto akcie boli navrhnuté tak, aby sa zapojila mládež, zvýšila sa ich informovanosť o SPP a jej prínose v mnohých oblastiach, ako je zmena klímy, potravinová bezpečnosť a podpora zdravého stravovania ako voľby životného štýlu. Vzhľadom na obmedzenia, ktoré vnútroštátne orgány prijali v reakcii na pandémiu COVID-19, niektoré projekty, ktorým bol udelený grant, čelili veľkým ťažkostiam pri vykonávaní svojich akcií. Tie mali vplyv najmä na činnosti súvisiace s organizovaním seminárov v školách, konferencií a s účasťou na agropotravinárskych veľtrhoch. V súlade s komplexným prístupom dohodnutým v rámci Európskej komisie GR AGRI naďalej uplatňovalo vysokú mieru flexibility pri hľadaní riešení na zabezpečenie realizácie týchto projektov. Pracovný dokument útvarov Komisie priložený k tejto správe obsahuje podrobné informácie o grantoch udelených počas vykazovaného obdobia vrátane počtu úspešných žiadostí na členský štát. Treba zdôrazniť, že v rokoch 2019 – 2020 značný počet spolufinancovaných akcií oslovil širšie publikum nad rámec bezprostredných účastníkov vďaka multiplikačnému účinku špecializovaných tlačových a elektronických médií, ako aj širšiemu používaniu digitálnych a sociálnych médií ako nástroja na šírenie informácií. Žiadosti sa posudzovali na základe prísnych kritérií, a to kritéria oprávnenosti, vylučovacieho kritéria, splnenia podmienok účasti a kritéria na vyhodnotenie návrhov, ktoré boli stanovené vo výzvach na predkladanie návrhov. Postupovalo sa v súlade s nariadením o rozpočtových pravidlách s ohľadom na cieľ Komisie dosiahnuť rovnaké zaobchádzanie so žiadateľmi a spravodlivú hospodársku súťaž medzi nimi.